Nafarroako Parlamentuko Mahaiak, 2021eko maiatzaren 24an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Nafarroan enpresek sozietateen gaineko zergan ordaintzen duten tasa efektiboari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko maiatzaren 24an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera idatzi hauek aurkezten dizkio Legebiltzarreko Mahaiari, izapidetu ditzan:

Ekonomia eta Ogasun Departamentuak sozietateen gaineko zergari buruzko informazioa ematen du aldiro. Informazio hori Interneteko honako helbide honetan ematen ohi da: https://www.navarra.es/home\_es/Gobierno+de+Navarra/Organigrama/Los+de partamentos/Economia+y+Hacienda/Organigrama/Estructura+Organica/Hacien da/Impuestossociedades.htm.

Zerga Administrazioko Estatu Agentziak ez bezala, Nafarroako Ogasunak estatistika horietan ez du ematen “onuren gaineko tasa efektiboari” buruzko informaziorik; “zerga-oinarriaren gaineko tasa”, aldiz, bi magnitudetan xehakaturik ageri da. Kontuan hartuta onuren gaineko tasa efektiboa “kuota likidoa zati onura hori” dela eta enpresak Ogasunaren zerga bidezko diru-sarreretan zuzenean eragindako onuren portzentajea dela, uste dugu funtsezkoa dela informazio hori Nafarroako Ogasunak eskaintzen dituen azterlan soziometrikoetan agertzea.

Gauzak horrela, honako hau jakin nahi dugu:

1. Nafarroako Ogasunak zergatik ez du ematen “onuren gaineko tasa efektiboari” buruzko informaziorik sozietateen gaineko zerga dela-eta argitaratzen duen informazioan?

2. Ba al duzu asmorik –Zerga Administrazioko Estatu Agentziak jada egiten duen moduan– onuren gaineko tasa efektiboari buruzko informazioa jasotzeko 2019ko eta hurrengo ekitaldietako azterlan soziometrikoan?

3. Zein izan zen 2010etik 2019ra bitarteko ekitaldietan Nafarroako enpresen onuren gaineko tasa efektiboa, urtez urte?

4. Onuren gaineko zer tasa efektibo izan zuten urte horietan enpresa-talde gisa kotizatu zuten enpresek? Eta enpresa-talde gisa ez bestela kotizatu zuten enpresek?

5. Enpresek onuren gaineko zer tasa efektibo izan zuten urte horietan aplikatu behar zitzaien zerga-tasaren arabera?

6. Enpresek onuren gaineko zer tasa efektibo izan zuten urte horietan soldatako langile kopuruaren arabera?

7. Onuren gaineko zer tasa efektibo izan zuten urte horietan zeukaten jarduera ekonomikoaren arabera?

Iruñean, 2021eko maiatzaren 19an

Foru parlamentaria: Adolfo Araiz Flamarique